Κοινότητα Ασπροποτάμου Τρικάλων

Το άρθρο αυτό αναφέρεται στην Κοινότητα Ασπροποτάμου Τρικάλων. Για άλλα άρθρα με το ίδιο όνομα, δείτε Ασπροπόταμος (αποσαφήνιση)

Η Κοινότητα Ασπροποτάμου υπήρξε οργανισμός τοπικής αυτοδιοίκησης α' βαθμού της Ελλάδας, στο νομό Τρικάλων. Λειτούργησε από το 1999 έως το 2010 με βάση το Σχέδιο Καποδίστριας. Συστάθηκε με τη συνένωση των προϋπαρχουσών κοινοτήτων Αγίας Παρασκευής, Ανθούσης, Καλλιρρόης, Καταφύτου, Κρανέας, Πολυθέας, Στεφανίου και Χαλικίου, οι οποίες αποτέλεσαν τα κοινοτικά (από το 2006 τοπικά) διαμερίσματα της νέας Κοινότητας. Έδρα της Κοινότητας ορίστηκε ο οικισμός Καλλιρρόη.

Βρισκόταν στο δυτικό τμήμα του νομού Τρικάλων και συνόρευε στα ανατολικά με το Δήμο Κλεινοβού, στα βορειοανατολικά με το Δήμο Καστανιάς, στα βόρεια με το Δήμο Μαλακασίου καθώς και με τους Δήμους Μετσόβου και Εγνατίας του νομού Ιωαννίνων, στα δυτικά με τις κοινότητες Συρράκου, Καλαρρυτών και Ματσουκίου του νομού Ιωαννίνων και νότια με το Δήμο Αιθηκών.

Η Κοινότητα ήταν κατά βάση αγροτική και ορεινή, εκτεινόμενη στις πλαγιές της νότιας Πίνδου σε μέσο σταθμικό υψόμετρο 1.087 μέτρων. Αποτελείτο από 8 κοινοτικά διαμερίσματα, καταλάμβανε έκταση 297,082 τ.χλμ. και είχε μόνιμο πληθυσμό 103 κατοίκων στην απογραφή του 2001. Η περιοχή περιλαμβάνει ένα μεγάλο σύμπλεγμα δασών, ένα εκτεταμένο δίκτυο ρεμάτων και μικρών ποταμών που συνενούμενα σχηματίζουν τον Αχελώο ή Ασπροπόταμο (από τον οποίο έλαβε το όνομά της η Κοινότητα) και πολλά επιβλητικά βουνά που ανήκουν στην οροσειρά της νότιας Πίνδου, τα περισσότερα των οποίων ξεπερνούν σε ύψος τα 2.000 μέτρα.

Με τη διοικητική μεταρρύθμιση του 2011 (Σχέδιο Καλλικράτης), η Κοινότητα Ασπροποτάμου ενσωματώθηκε στο νέο διευρυμένο Δήμο Καλαμπάκας (που μετονομάστηκε το 2018 σε Δήμο Μετεώρων) της Περιφέρειας Θεσσαλίας. Τα όρια της πρώην Κοινότητας Ασπροποτάμου ταυτίζονται με τα όρια της Δημοτικής Ενότητας Ασπροποτάμου του Δήμου Μετεώρων.

Διοικητική Διαίρεση
Η Κοινότητα Ασπροποτάμου περιελάμβανε τα εξής κοινοτικά/τοπικά διαμερίσματα και οικισμούς:

Πρόεδροι 
Πρόεδροι της Κοινότητας Ασπροποτάμου διετέλεσαν οι εξής:

 Ράπτης Στέργιος (1999-2006)
 Βουρλίτσης Δημήτριος (2007-2010)

Παραπομπές

Εξωτερικοί σύνδεσμοι
 Ε.Ε.Τ.Α.Α. - Διοικητικές μεταβολές Κοινότητας Ασπροποτάμου Τρικάλων. eetaa.gr. Ανακτήθηκε: 19/12/2017.
 aspropotamos.org  - Δικτυακός τόπος με ιστορικά στοιχεία και πρακτικές πληροφορίες για τη Διευρυμένη Κοινότητα Ασπροποτάμου
 Τζούρτζια Ασπροποτάμου - Δικτυακός τόπος για τον Ασπροπόταμο και τους Βλάχους κατοίκους του
 Κέντρο Ιστορίας & Πολιτισμού της εταιρείας Κλιάφα - Φωτογραφικό οδοιπορικό στην περιοχή του Ασπροποτάμου

Α